CELEX: 52020PC0374
Language: ga
Date: 2020-08-13
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh ag an gCoiste um Thrádáil arna bhunú faoin gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile, maidir le Rialacha Nós Imeachta an Choiste um Thrádáil agus Rialacha Nós Imeachta na gCoistí Speisialta a bhunú

AN COIMISIÚN EORPACH
            An Bhruiséil,13.8.2020
            COM(2020) 374 final
            2020/0175(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an gCoiste um Thrádáil arna bhunú faoin gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile, maidir le Rialacha Nós Imeachta an Choiste um Thrádáil agus Rialacha Nós Imeachta na gCoistí Speisialta a bhunú
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gcinneadh lena leagtar síos an seasamh a ghlacfar thar ceann an Aontais ag an gCoiste um Thrádáil idir an tAontas agus Stáit an Aigéin Chiúin arna bhunú leis an gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin den pháirt eile, maidir le Rialacha Nós Imeachta an Choiste um Thrádáil agus Rialacha Nós Imeachta na gCoistí Speisialta a ghlacadh.
            
            
               2.Comhthéacs an togra
            
            
               2.1.An Comhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile
            
            
               An 30 Iúil 2009, shínigh an tAontas an Comhaontú Comhpháirtíochta Eatramhach
                  1
               , lena mbunaítear creat le haghaidh Comhaontú Comhpháirtíochta Eacnamaíche (dá ngairtear “an Comhaontú” anseo feasta) idir an Comhphobal Eorpach, de pháirt, agus Stáit an Aigéin Chiúin, den pháirt eile.
            
            
               Tá an Comhaontú á chur i bhfeidhm go sealadach ag Nua-Ghuine Phapua ón 20 Nollaig 2009 i leith, ag Fidsí ón 28 Iúil 2014 i leith, ag Samó ón 31 Nollaig 2018 i leith agus ag Oileáin Sholomón ón 17 Bealtaine 2020 i leith.
            
            
               Is é is aidhm don Chomhaontú na nithe seo a leanas a dhéanamh:
            
            
               (a)é a chur ar a gcumas do Stáit an Aigéin Chiúin tairbhiú den rochtain níos fearr ar an margadh a chuireann an tAontas ar fáil;
            
            
               (b)an fhorbairt inbhuanaithe a chur chun cinn chomh maith le comhtháthú Stáit an Aigéin Chiúin de réir a chéile sa gheilleagar domhanda;
            
            
               (c)limistéar saorthrádála a bhunú le haghaidh na bPáirtithe ar bhonn an leasa choitinn, trí léirscaoileadh forchéimnitheach na trádála ar bhealach atá i gcomhréir le rialacha EDT is infheidhme agus prionsabal na neamhshiméadrachta, agus riachtanais shonracha agus srianta acmhainneachta Stáit an Aigéin Chiúin á gcur san áireamh, maidir le leibhéil agus uainiú gealltanas;
            
            
               (d)na socruithe iomchuí um réiteach díospóide a chur ar bun; agus
            
            
               (e)na socruithe institiúideacha iomchuí a chur ar bun.
            
            
               2.2.An Coiste um Thrádáil idir an tAontas agus Stáit an Aigéin Chiúin
            
            
               Beidh an Coiste um Thrádáil comhdhéanta d'ionadaithe an Aontais agus Stáit an Aigéin Chiúin (Fidsí, Nua-Ghuine Phapua, Oileáin Sholomón agus Samó) agus bunóidh sé a rialacha nós imeachta agus beidh ionadaí ó Pháirtí an Aontais agus ionadaí ó Stáit an Aigéin Chiúin ina gcomhchathaoirligh air. Déanfaidh an bheirt chomhchathaoirleach sealaíocht ar bheith i gceannas ar na cruinnithe. Glactar leis an duine atá i gceannas ar chruinniú mar “chomhchathaoirleach i gceannas” chun críocha an Chomhaontaithe go dtí an uair a thosaíonn an chéad chruinniú eile, nuair a ghlacann an Páirtí eile ról an chomhchathaoirligh i gceannas.
            
            
               Déileálann an Coiste um Thrádáil leis na hábhair uile is gá chun an Comhaontú a chur chun feidhme. Agus a fheidhmeanna á gcomhlíonadh aige, féadfaidh an Coiste um Thrádáil (a) aon choiste speisialta nó aon chomhlacht speisialta is gá a bhunú agus formhaoirseacht a dhéanamh air chun an Comhaontú a chur chun feidhme, (b) teacht le chéile tráth ar bith a shocraíonn na Páirtithe, (c) aon ábhar maidir leis an gComhaontú a phlé agus gníomhaíocht iomchuí a dhéanamh i bhfeidhmiú a fheidhmeanna, agus (d) cinntí a ghlacadh nó moltaí a dhéanamh sna cásanna dá bhforáiltear leis an gComhaontú.
            
            
               Tarmligfidh an Coiste um Thrádáil idir an tAontas agus Stáit an Aigéin Chiúin cumhachtaí sonracha cinnteoireachta cur chun feidhme chuig na coistí speisialta dá bhforáiltear faoi fhorálacha ábhartha an Chomhaontaithe, go háirithe an Coiste Speisialta maidir le Comhar Custaim agus Rialacha Tionscnaimh.
            
            
               2.3.An gníomh de chuid an Choiste um Thrádáil idir an tAontas agus Stáit an Aigéin Chiúin atá beartaithe
            
            
               Sa ráithe dheireanach de 2020, le linn an ochtú cruinniú aige, glacfaidh an Coiste um Thrádáil idir an tAontas agus Stáit an Aigéin Chiúin Cinneadh lena mbunófar Rialacha Nós Imeachta an Choiste um Thrádáil idir an tAontas agus Stáit an Aigéin Chiúin agus Rialacha Nós Imeachta na gCoistí Speisialta (“an gníomh atá beartaithe”).
            
         
         
            
               Is é is aidhm don ghníomh atá beartaithe na rialacha a leagan síos, a bheidh ina gceangal ar na Páirtithe, lena rialófar eagrúchán agus oibriú an Choiste um Thrádáil idir an tAontas agus Stáit an Aigéin Chiúin agus fo-struchtúir ghaolmhara, mar a shonraítear faoi fhorálacha an Chomhaontaithe (Airteagal 68).
            
            
               3.An seasamh a ghlacfar thar ceann an Aontais
            
            
               Foráiltear le hAirteagal 68 go mbunóidh an Coiste um Thrádáil idir an tAontas agus Stáit an Aigéin Chiúin a rialacha nós imeachta.
            
            
               Leis an gCinneadh ón gComhairle atá beartaithe, bunaítear seasamh an Aontais a ghlacfar maidir le Rialacha Nós Imeachta an Choiste um Thrádáil idir an tAontas agus Stáit an Aigéin Chiúin agus Rialacha Nós Imeachta na gCoistí Speisialta a ghlacadh, agus oibleagáidí an Aontais faoi fhorálacha an Chomhaontaithe eatramhaigh á gcomhlíonadh ar an gcaoi sin.
            
            
               Bunófar an seasamh sin ar an Dréachtchinneadh ón gCoiste um Thrádáil idir an tAontas agus Stáit an Aigéin Chiúin a bheidh i gceangal leis an Dréachtchinneadh ón gComhairle. San Iarscríbhinn a ghabhann le Cinneadh an Choiste um Thrádáil idir an tAontas agus Stáit an Aigéin Chiúin leagtar síos na ceanglais maidir le ról agus ainm an Choiste um Thrádáil idir an tAontas agus Stáit an Aigéin Chiúin, an comhdhéanamh agus an cathaoirleach, an rúnaíocht, na cruinnithe, na toscaireachtaí, na doiciméid, an comhfhreagras, clár oibre na gcruinnithe, an cuireadh do shaineolaithe, na miontuairiscí, na cinntí agus na moltaí, an trédhearcacht, na teangacha, na costais, na Coistí speisialta nó na comhlachtaí speisialta agus na leasuithe ar na Rialacha Nós Imeachta.
            
            
               4.Bunús dlí
            
            
               4.1.Bunús dlí nós imeachta
            
            
               4.1.1.
                     Na prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear “na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.”
            
            
               Áirítear ar na “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil ina gceangal faoin dlí idirnáisiúnta, ach a “d'fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh”.
            
            
               4.1.2.
                     Feidhm maidir leis an gcás seo
            
            
               Is comhlacht é an Coiste Trádála a bunaíodh leis an gComhaontú Comhpháirtíochta Eacnamaíche.
            
            
               Is é atá sa ghníomh a iarrtar ar an gCoiste um Thrádáil idir an tAontas agus Stáit an Aigéin Chiúin a ghlacadh gníomh a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 68 den Chomhaontú.
            
            
               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.
            
            
               Dá bhrí sin, is é Airteagal 218(9) de CFAE an bunús dlí nós imeachta le haghaidh an chinnidh atá beartaithe.
            
            
               4.2.Bunús dlí substainteach
            
            
               4.2.1.
                     Na prionsabail
            
            
               An bunús dlí substainteach atá le cinneadh faoi Airteagal 218(9) de CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) de CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.
                     Feidhm maidir leis an gcás seo
            
            
               Is é Airteagal 207 de CFAE an bunús substainteach dlí le cinneadh an Aontais an 15 Feabhra 2011 an Comhaontú a thabhairt i gcrích. Thairis sin, baineann príomhchuspóir agus príomhábhar an ghnímh atá beartaithe leis an gcomhbheartas tráchtála. Mar sin, baineann ábhar an ghnímh atá beartaithe le réimse dá bhfuil inniúlacht sheachtrach eisiach ag an Aontais de bhua Airteagal 3(2) de CFAE.
            
         
         
            
               Dá bhrí sin, is í an chéad fhomhír d'Airteagal 207(4) de CFAE an bunús substainteach dlí leis an gcinneadh atá beartaithe.
            
            
               4.3.Conclúid
            
            
               Is í an chéad fhomhír d'Airteagal 207(4) ba cheart a bheith ina bunús dlí leis an gcinneadh atá beartaithe, i gcomhar le hAirteagal 218(9) de CFAE. 
            
            
               5.Foilsiú an ghnímh atá beartaithe
            
            
               Ós rud é go gcuirfear an Comhaontú Comhpháirtíochta Eacnamaíche chun feidhme le gníomh de chuid an Choiste um Thrádáil idir an tAontas agus Stáit an Aigéin Chiúin, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.
            
            
               2020/0175 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh ag an gCoiste um Thrádáil arna bhunú faoin gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile, maidir le Rialacha Nós Imeachta an Choiste um Thrádáil agus Rialacha Nós Imeachta na gCoistí Speisialta a bhunú
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 207(4), i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An 30 Iúil 2009, shínigh an tAontas an Comhaontú Comhpháirtíochta Eatramhach, lena mbunaítear creat le haghaidh Comhaontú Comhpháirtíochta Eacnamaíche (dá ngairtear “an Comhaontú” anseo feasta) idir an Comhphobal Eorpach, de pháirt, agus Stáit an Aigéin Chiúin, den pháirt eile
                  2
               . Tá an Comhaontú á chur i bhfeidhm go sealadach ag Nua-Ghuine Phapua ón 20 Nollaig 2009 i leith, ag Fidsí ón 28 Iúil 2014 i leith, ag Samó ón 31 Nollaig 2018 i leith agus ag Oileáin Sholomón ón 17 Bealtaine 2020 i leith.
            
            
               (2)Le hAirteagal 68 den Chomhaontú, bunaítear Coiste um Thrádáil idir an tAontas agus Stáit an Aigéin Chiúin a dhéileálfaidh leis na hábhair uile is gá chun an Comhaontú a chur chun feidhme.
            
            
               (3)Foráiltear le hAirteagal 68 go mbunóidh an Coiste um Thrádáil idir an tAontas agus Stáit an Aigéin Chiúin a rialacha nós imeachta, agus go dtarmligfidh sé cumhachtaí sonracha cinnteoireachta cur chun feidhme chuig na Coistí Speisialta dá bhforáiltear faoi fhorálacha ábhartha an Chomhaontaithe.
            
            
               (4)Le linn an ochtú cruinniú dá chuid, glacfaidh an Coiste um Thrádáil idir an tAontas agus Stáit an Aigéin Chiúin a rialacha nós imeachta agus rialacha nós imeachta na gCoistí Speisialta.
            
            
               (5)Ba cheart don Aontas Eorpach a chinneadh cén seasamh atá le glacadh maidir leis na rialacha nós imeachta sin a ghlacadh,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
         
         
            
               An seasamh atá le glacadh thar ceann an Aontais le linn an ochtú cruinniú de chuid an Choiste um Thrádáil idir an tAontas agus Stáit an Aigéin Chiúin maidir le Rialacha Nós Imeachta an Choiste um Thrádáil idir an tAontas agus Stáit an Aigéin Chiúin agus Rialacha Nós Imeachta na gCoistí Speisialta, bunófar é ar an Dréachtchinneadh ón gCoiste um Thrádáil idir an tAontas agus Stáit an Aigéin Chiúin atá i gceangal leis an gCinneadh seo.
            
            
               Airteagal 2
            
            
               Tar éis a ghlactha, foilseofar Cinneadh an Choiste um Thrádáil idir an tAontas agus Stáit an Aigéin Chiúin in Iris Oifigiúil an Aontais Eorpaigh.
            
            
               Airteagal 3
            
            
               Tiocfaidh an Cinneadh seo i bhfeidhm an dáta a ghlacfar é.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Cinneadh ón gComhairle an 13 Iúil 2009 maidir le síniú agus cur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt, agus Stáit an Aigéin Chiúin, den pháirt eile (IO L 272, 16.10.2009, lch. 1).
               
               
                  
                     (2)
                  
                        IO L 272, 16.10.2009, lch. 1.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,13.8.2020
            COM(2020) 374 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh ag an gCoiste um Thrádáil arna bhunú faoin gComhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile, maidir le Rialacha Nós Imeachta an Choiste um Thrádáil agus Rialacha Nós Imeachta na gCoistí Speisialta a bhunú
            
               
         
         
            
               DRÉACHT
            
            
               CINNEADH UIMH. XX/2020 ÓN gCOISTE UM THRÁDÁIL ARNA BHUNÚ LEIS AN gCOMHAONTÚ COMHPHÁIRTÍOCHTA EATRAMHACH IDIR AN COMHPHOBAL EORPACH, DE PHÁIRT, AGUS STÁIT AN AIGÉIN CHIÚIN, DEN PHÁIRT EILE
            
            
               ón …
            
            
               a mhéid a bhaineann le Rialacha Nós Imeachta an Choiste um Thrádáil idir an tAontas agus Stáit an Aigéin Chiúin agus Rialacha Nós Imeachta na gCoistí Speisialta a ghlacadh
            
            
               TÁ AN COISTE UM THRÁDÁIL IDIR AN tAONTAS AGUS STÁIT AN AIGÉIN CHIÚIN,
            
            
               Ag féachaint don Chomhaontú Comhpháirtíochta Eatramhach, lena mbunaítear creat le haghaidh Comhaontú Comhpháirtíochta Eacnamaíche (dá ngairtear “an Comhaontú” anseo feasta) idir an Comhphobal Eorpach, de pháirt, agus Stáit an Aigéin Chiúin, den pháirt eile
                  1
               , arna síniú i Londain an 30 Iúil 2009, agus go háirithe Airteagal 68 de,
            
            
               De bharr an mhéid seo a leanas:
            
            
               (1)Le hAirteagal 68 den Chomhaontú bunaítear an Coiste um Thrádáil idir an tAontas agus Stáit an Aigéin Chiúin agus foráiltear go leagfaidh an Coiste um Thrádáil idir an tAontas agus Stáit an Aigéin Chiúin a rialacha nós imeachta síos.
            
            
               (2)Le hAirteagal 68 foráiltear freisin go dtarmligfidh an Coiste um Thrádáil idir an tAontas agus Stáit an Aigéin Chiúin cumhachtaí sonracha cinnteoireachta cur chun feidhme chuig na Coistí Speisialta, mar a fhoráiltear dó i bhforálacha ábhartha an Chomhaontaithe.
            
            
               TAR ÉIS CINNEADH MAR A LEANAS:
            
            
               Leagtar síos Rialacha Nós Imeachta an Choiste um Thrádáil idir an tAontas agus Stáit an Aigéin Chiúin agus na gCoistí Speisialta de réir mar atá leagtha amach san Iarscríbhinn.
            
            
               Arna dhéanamh ag ...,
            
            
                     
                        
                           Thar ceann an Choiste um Thrádáil idir an tAontas agus Stáit an Aigéin Chiúin
                        
                     
                  
               
                     
                        Thar ceann an Aontais
                     
                  
                  
                     
                        Thar ceann Stáit an Aigéin Chiúin
                     
                  
               
               Iarscríbhinn
            
            
               RIALACHA NÓS IMEACHTA AN CHOISTE UM THRÁDÁIL IDIR AN tAONTAS AGUS STÁIT AN AIGÉIN CHIÚIN
            
            
               arna leagan síos le hAirteagal 68 den Chomhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile
            
            
               Airteagal 1
            
            
               Ról agus Ainm an Choiste um Thrádáil idir an tAontas agus Stáit an Aigéin Chiúin
            
            
               1.Tá an Coiste arna bhunú de bhun Airteagal 68 den Chomhaontú Comhpháirtíochta Eatramhach idir an Comhphobal Eorpach, de pháirt, agus Stáit an Aigéin Chiúin, den pháirt eile, (dá ngairtear “an Comhaontú” anseo feasta) freagrach as gach ábhar dá dtagraítear in Airteagal 68 den Chomhaontú.
            
         
         
            
               2.Tabharfar “an Coiste um Thrádáil idir an tAontas agus Stáit an Aigéin Chiúin” ar an gCoiste thuasluaite i ndoiciméid an Choiste, lena n‑áirítear cinntí agus moltaí.
            
            
               Airteagal 2
            
            
               Comhdhéanamh agus Cathaoirleach
            
            
               1.De bhun Airteagal 68(1) den Chomhaontú, tá an Coiste um Thrádáil idir an tAontas agus Stáit an Aigéin Chiúin comhdhéanta d'ionadaithe ón Aontas Eorpach agus ó Stáit an Aigéin Chiúin.
            
            
               2.Beidh ionadaíocht na bPáirtithe ar leibhéal na n‑oifigeach sinsearach de ghnáth, nó, go heisceachtúil, ar leibhéal na n‑airí aon uair a mheasfaidh na Páirtithe gur gá sin.
            
            
               3.Is iad an Comhalta den Choimisiún Eorpach atá freagrach as trádáil agus an t‑ionadaí ó cheann amháin de Stáit an Aigéin Chiúin, nó daoine a ainmneoidh siadsan faoi seach, a bheidh ina gcomhchathaoirligh ar an gCoiste um Thrádáil idir an tAontas agus Stáit an Aigéin Chiúin ar leibhéal na n‑airí. Chun an fheidhm sin a fheidhmiú, déanfaidh Stáit an Aigéin Chiúin a n‑ionadaí a rothlú de réir na haibítre gach 12 mhí. Tosóidh an chéad rothlú ar dháta glactha rialacha nós imeachta an Choiste um Thrádáil idir an tAontas agus Stáit an Aigéin Chiúin agus tiocfaidh deireadh leis an 31 Nollaig an bhliain dá éis sin.
            
            
               4.Oifigeach sinsearach ón gCoimisiún Eorpach atá ina ionadaí ar an Aontas Eorpach agus oifigeach sinsearach ó Stáit an Aigéin Chiúin atá ina ionadaí ar Stáit an Aigéin Chiúin a bheidh ina gcomhchathaoirligh ar an gCoiste um Thrádáil idir an tAontas agus Stáit an Aigéin Chiúin ar leibhéal na n‑oifigeach sinsearach. Chun an fheidhm sin a fheidhmiú, déanfaidh Stáit an Aigéin Chiúin a n‑ionadaí a rothlú i gcomhréir leis an aibítir gach 12 mhí. Tosóidh an chéad rothlú ar dháta glactha rialacha nós imeachta an Choiste um Thrádáil idir an tAontas agus Stáit an Aigéin Chiúin agus tiocfaidh deireadh leis an 31 Nollaig an bhliain dá éis sin.
            
            
               5.Beidh na cumhachtaí is gá ag na comhchathaoirligh ó gach Páirtí ionadaíocht a dhéanamh ar an Aontas Eorpach nó Stáit an Aigéin Chiúin, faoi seach.
            
            
               6.Tabharfaidh gach Páirtí fógra don Pháirtí eile faoi ainm, post agus sonraí teagmhála an oifigigh shinsearaigh ar a bhfuil sé de chúram comhchathoirleacht a dhéanamh ar an gCoiste um Thrádáil idir an tAontas agus Stáit an Aigéin Chiúin thar ceann an Pháirtí sin. Measfar go bhfuil an t‑údarás ag an oifigeach sinsearach sin ionadaíocht a dhéanamh thar ceann an Pháirtí go dtí an dáta a thabharfaidh an Páirtí sin fógra don Pháirtí eile faoi chomhchathaoirleach nua.
            
            
               Airteagal 3
            
            
               An Rúnaíocht
            
            
               1.Beidh oifigeach ón gCoimisiún Eorpach agus oifigeach ó Stáit an Aigéin Chiúin ag gníomhú le chéile mar Rúnaí ar an gCoiste um Thrádáil idir an tAontas agus Stáit an Aigéin Chiúin. Chun an fheidhm sin a fheidhmiú, déanfaidh Stáit an Aigéin Chiúin a n‑ionadaí a rothlú i gcomhréir leis an aibítir gach 12 mhí. Tosóidh an chéad rothlú ar dháta glactha rialacha nós imeachta an Choiste um Thrádáil idir an tAontas agus Stáit an Aigéin Chiúin agus tiocfaidh deireadh leis an 31 Nollaig an bhliain dá éis sin.
            
            
               2.Tabharfaidh gach Páirtí fógra don Pháirtí eile faoi ainm, post agus sonraí teagmhála an oifigigh atá ina Rúnaí ar an gCoiste um Thrádáil idir an tAontas agus Stáit an Aigéin Chiúin thar ceann an Pháirtí sin. Measfar go leanann an t‑oifigeach sin de bheith ag gníomhú mar Rúnaí thar ceann an Pháirtí go dtí an dáta a thabharfaidh an Páirtí sin fógra don Pháirtí eile faoi Rúnaí nua.
            
            
               Airteagal 4
            
            
               Cruinnithe
            
            
               1.Tiocfaidh an Coiste um Thrádáil idir an tAontas agus Stáit an Aigéin Chiúin le chéile uair sa bhliain, mura gcinnfidh na comhchathaoirligh a mhalairt, nó i gcásanna práinneacha arna iarraidh sin do cheachtar den dá Pháirtí.
            
            
               2.Tionólfar na cruinnithe ar an dáta agus ag an am a shocrófar ar bhonn idirmhalartach sa Bhruiséil agus i gceann de phríomhchathracha Stáit an Aigéin Chiúin, mura gcomhaontóidh na comhchathaoirligh a mhalairt.
            
            
               3.Is é comhchathaoirleach ceannais an Pháirtí a mbeidh an cruinniú á óstáil aige a thionólfaidh na cruinnithe.
            
            
               4.Féadfar cruinniú a reáchtáil go pearsanta, nó trí fhíschomhdháil nó trí theileachomhdháil.
            
            
               5.Féadfaidh tíortha a léirigh go hoifigiúil go bhfuil sé de rún acu aontú don Chomhaontú a bheith rannpháirteach sna cruinnithe mar bhreathnadóirí má chomhaontaíonn na Páirtithe leis sin.
            
         
         
            
               Airteagal 5
            
            
               Toscaireachtaí
            
            
               30 lá roimh an gcruinniú, cuirfidh Rúnaí an Choiste um Thrádáil idir an tAontas agus Stáit an Aigéin Chiúin thar ceann gach Páirtí Rúnaí an Pháirtí eile ar an eolas faoi chomhdhéanamh na dtoscaireachtaí atá beartaithe ag an Aontas Eorpach agus ag Stáit an Aigéin Chiúin faoi seach. Sonrófar ainm agus feidhm gach comhalta den toscaireacht sa liosta.
            
            
               Airteagal 6
            
            
               Doiciméid
            
            
               I gcás ina mbeidh plé an Choiste um Thrádáil idir an tAontas agus Stáit an Aigéin Chiúin bunaithe ar dhoiciméid tacaíochta i scríbhinn, déanfaidh an Rúnaí na doiciméid sin a uimhriú agus a scaipeadh mar dhoiciméid de chuid an Choiste um Thrádáil idir an tAontas agus Stáit an Aigéin Chiúin.
            
            
               Airteagal 7
            
            
               Comhfhreagras
            
            
               1.Cuirfear gach comhfhreagras a sheolfar chuig an gCoiste um Thrádáil idir an tAontas agus Stáit an Aigéin Chiúin ar aghaidh chuig an Rúnaí.
            
            
               2.Dáilfidh an Rúnaí comhfhreagras ón gCoiste um Thrádáil idir an tAontas agus Stáit an Aigéin Chiúin ar na Páirtithe.
            
            
               Airteagal 8
            
            
               Clár oibre na gcruinnithe
            
            
               1.Laistigh de thréimhse réasúnta ama roimh chruinniú, ach gan an tréimhse sin a bheith níos lú ná seasca lá roimhe, dréachtóidh Rúnaí an Choiste um Thrádáil idir an tAontas agus Stáit an Aigéin Chiúin clár oibre sealadach le haghaidh gach cruinnithe ar bhonn togra ón bPáirtí a mbeidh an cruinniú á óstáil aige, agus beidh ceithre lá dhéag ar a laghad ag gach Páirtí eile chun barúlacha a sholáthar.
            
            
               2.Glacfaidh an Coiste um Thrádáil idir an tAontas agus Stáit an Aigéin Chiúin an clár oibre ag tús gach cruinnithe. Féadfar míreanna nach bhfuil ar an gclár oibre sealadach a chur ar an gclár oibre de chomhthoil.
            
            
               Airteagal 9
            
            
               Cuireadh a thabhairt do shaineolaithe
            
            
               Trí chomhaontú frithpháirteach, féadfaidh comhchathaoirligh an Choiste um Thrádáil idir an tAontas agus Stáit an Aigéin Chiúin cuireadh a tabhairt do shaineolaithe (i.e. saineolaithe nach oifigigh rialtais iad) freastal ar chruinnithe den Choiste um Thrádáil idir an tAontas agus Stáit an Aigéin Chiúin chun faisnéis a sholáthar maidir le hábhair shonracha, agus is le haghaidh na gcodanna sin amháin den chruinniú lena mbaineann na hábhair shonracha sin a bheidís i láthair.
            
            
               Airteagal 10
            
            
               Miontuairiscí
            
            
               1.Is é Rúnaí an Pháirtí a mbeidh an cruinniú á óstáil aige a dhréachtóidh dréacht‑mhiontuairiscí ar gach cruinniú laistigh de thríocha lá ó dheireadh an chruinnithe, mura gcinnfidh na comhchathaoirligh a mhalairt. Seolfar na dréacht‑mhiontuairiscí chuig Rúnaí an Pháirtí eile ar mhaithe le barúlacha a fháil.
            
         
         
            
               2.I gcás ina mbeidh feidhm ag na rialacha seo nuair a thiocfaidh fochoistí le chéile, cuirfear miontuairiscí chruinniú na bhfochoistí ar fáil le haghaidh aon chruinniú de chuid an Choiste um Thrádáil a bheidh ann dá éis sin.
            
            
               3.Mar riail ghinearálta, déanfar achoimre sna miontuairiscí ar gach ítim ar an gclár oibre, agus sonrófar an méid seo a leanas i gcás inarb infheidhme:
            
            
               (a)
                     na doiciméid ar fad arna gcur faoi bhráid an Choiste um Thrádáil idir an tAontas agus Stáit an Aigéin Chiúin;
            
            
               (b)
                     aon ráiteas a d'iarr comhalta de na toscaireachtaí atá rannpháirteach sa Choiste um Thrádáil idir an tAontas agus Stáit an Aigéin Chiúin a chur leis na miontuairiscí; agus
            
            
               (c)
                     na cinntí a rinneadh, na moltaí a rinneadh, na ráitis a comhaontaíodh agus na conclúidí a glacadh i dtaobh ítimí sonracha.
            
            
               4.Áireofar sna miontuairiscí liosta de chinntí uile an Choiste um Thrádáil idir an tAontas agus Stáit an Aigéin Chiúin a rinneadh trí nós imeachta i scríbhinn de bhun Airteagal 11(2) ón uair dheireanach a raibh cruinniú ag an gCoiste.
            
            
               5.Áireofar in Iarscríbhinn a ghabhfaidh leis na miontuairiscí liosta de na rannpháirtithe i gcruinniú an Choiste um Thrádáil idir an tAontas agus Stáit an Aigéin Chiúin freisin.
            
            
               6.Déanfaidh an Rúnaí na dréacht‑mhiontuairiscí a choigeartú ar bhonn na mbarúlacha a fuarthas agus déanfaidh na Páirtithe na dréacht‑mhiontuairiscí, arna n‑athbhreithniú, a fhormheas laistigh de sheasca lá ó dháta an chruinnithe, nó faoi aon dáta eile arna chomhaontú ag na comhchathaoirligh. Nuair a bheidh siad formheasta, síneoidh an Rúnaí dhá scríbhinn bhunaidh de na miontuairiscí agus gheobhaidh an tAontas Eorpach agus Stáit an Aigéin Chiúin araon scríbhinn bhunaidh amháin díobh.
            
            
               7.Ullmhóidh Rúnaí an Choiste um Thrádáil idir an tAontas agus Stáit an Aigéin Chiúin comhchonclúidí agus comhráitis freisin a bheidh le formheas ag na Páirtithe ag deireadh an chruinnithe.
            
            
               Airteagal 11
            
            
               Cinntí agus moltaí
            
            
               1.Féadfaidh an Coiste um Thrádáil idir an tAontas agus Stáit an Aigéin Chiúin cinntí agus moltaí a ghlacadh maidir le gach ábhar dá bhforáiltear amhlaidh leis an gComhaontú. Glacfaidh an Coiste um Thrádáil idir an tAontas agus Stáit an Aigéin Chiúin cinntí agus moltaí de chomhthoil. 
            
            
               2.Sa tréimhse idir cruinnithe, féadfaidh an Coiste um Thrádáil idir an tAontas agus Stáit an Aigéin Chiúin cinntí nó moltaí a ghlacadh trí nós imeachta i scríbhinn, má thoilíonn na Comhchathaoirligh leis sin. Chun na críche sin, cuirfidh Comhchathaoirleach amháin téacs an chinnidh nó an mholta atá beartaithe i láthair i scríbhinn don Chomhchathaoirleach eile. Beidh dhá mhí ag an gComhchathaoirleach a fuair an cinneadh nó an moladh atá beartaithe, nó aon tréimhse níos faide ná sin a chinnfear i dtogra an Chomhchathaoirligh, aontú leis nó moladh a dhéanamh ina leith. Mura gcuirfidh an Páirtí eile in iúl go n‑aontaíonn sé leis, pléifear an cinneadh nó an moladh atá beartaithe agus féadfar é a ghlacadh ag an gcéad chruinniú eile den Choiste. Measfar na Dréachtchinntí nó na dréachtmholtaí a bheith glactha a luaithe a chuirfidh an Páirtí eile in iúl go n‑aontaíonn sé leo agus déanfar an méid sin a thaifeadadh sna miontuairiscí ag an gcéad chruinniú eile den Choiste de bhun Airteagal 10(4).
            
            
               3.I gcás ina dtabharfar an chumhacht don Choiste um Thrádáil idir an tAontas agus Stáit an Aigéin Chiúin faoin gComhaontú cinntí nó moltaí a ghlacadh, tabharfar “Cinneadh” nó “Moladh” ar na gníomhartha sin, faoi seach. Cuirfidh Rúnaíocht an Choiste um Thrádáil idir an tAontas agus Stáit an Aigéin Chiúin sraithuimhir chéimnitheach, dáta glactha agus tuairisc ar an ábhar le haon chinneadh nó moladh. Déanfar foráil i ngach cinneadh nó moladh maidir le dáta a theacht i bhfeidhm.
            
            
               4.Déanfaidh na Comhchathaoirligh cinntí agus moltaí a ghlac an Coiste um Thrádáil idir an tAontas agus Stáit an Aigéin Chiúin a fhíordheimhniú.
            
            
               5.Gheobhaidh an tAontas Eorpach agus Stáit an Aigéin Chiúin leagan bunaidh barántúil de gach cinneadh agus moladh.
            
            
               Airteagal 12
            
            
               Trédhearcacht
            
            
               1.Féadfaidh na Páirtithe cinneadh a dhéanamh teacht le chéile go poiblí.
            
            
               2.Féadfaidh gach Páirtí cinneadh a dhéanamh maidir le cinntí agus moltaí an Choiste um Thrádáil idir an tAontas agus Stáit an Aigéin Chiúin a fhoilsiú ina fhoilseachán oifigiúil féin.
            
         
         
            
               3.Ba cheart gach doiciméad a chuirfidh Páirtí isteach a mheas mar dhoiciméad rúnda, mura gcinnfidh an Páirtí sin a mhalairt.
            
            
               4.Cuirfear cláir oibre shealadacha na gcruinnithe ar fáil go poiblí sula mbeidh cruinnithe an Choiste ann. Cuirfear na comhchonclúidí agus na comhráitis ar fáil go poiblí tar éis a bhformheasta i gcomhréir le hAirteagal 10.
            
            
               5.Foilseofar na doiciméid a luaitear faoi mhíreanna 2 go 4 i gcomhréir leis na rialacha cosanta sonraí is infheidhme de chuid gach Páirtí.
            
            
               Airteagal 13
            
            
               Teangacha
            
            
               1.Béarla a bheidh ina theanga oibre ag an gCoiste um Thrádáil idir an tAontas agus Stáit an Aigéin Chiúin.
            
            
               2.Glacfaidh an Coiste um Thrádáil idir an tAontas agus Stáit an Aigéin Chiúin cinntí nó moltaí a bhaineann leis an gComhaontú a leasú nó a léirmhíniú i dteangacha théacsanna barántúla an Chomhaontaithe. Glacfar gach cinneadh nó moladh eile ón gCoiste um Thrádáil idir an tAontas agus Stáit an Aigéin Chiúin, lena n‑áirítear an ceann lena nglacfar na rialacha nós imeachta reatha, sa teanga oibre dá dtagraítear i mír 1.
            
            
               3.Beidh gach Páirtí freagrach as cinntí, moltaí agus doiciméid eile a aistriú go dtí a theanga oifigiúil féin nó a theangacha oifigiúla féin, má cheanglaítear amhlaidh de bhun an Airteagail seo, agus íocfaidh sé as caiteachas a bhaineann leis an aistriúchán sin.
            
            
               Airteagal 14
            
            
               Costais
            
            
               1.Íocfaidh gach Páirtí as aon chaiteachas a thabhóidh sé de thoradh é a bheith rannpháirteach i gcruinnithe an Choiste um Thrádáil idir an tAontas agus Stáit an Aigéin Chiúin, maidir le caiteachas foirne, taistil agus cothaithe go háirithe, agus maidir le caiteachas físchomhdhálacha, teileachomhdhálacha, poist agus teileachumarsáide.
            
            
               2.Is é an Páirtí a mbeidh an cruinniú á óstáil aige a íocfaidh as caiteachas a bhaineann le heagrú cruinnithe agus atáirgeadh doiciméad.
            
            
               3.Is é an Páirtí a mbeidh an cruinniú á óstáil aige a íocfaidh as caiteachas a bhaineann le seirbhísí ateangaireachta a chur ar fáil ag cruinnithe chun ateangaireacht a dhéanamh go teanga oibre an Choiste um Thrádáil idir an tAontas agus Stáit an Aigéin Chiúin agus aisti.
            
            
               Airteagal 15
            
            
               Coistí speisialta nó comhlachtaí speisialta 
            
            
               1.Cuirfear Coistí speisialta nó comhlachtaí speisialta ar bun agus déanfar maoirseacht orthu i gcomhréir le hAirteagal 68(4)(a) den Chomhaontú chun déileáil leis na hábhair ar fad a tharmlig an Coiste um Thrádáil idir an tAontas agus Stáit an Aigéin Chiúin chucu.
            
            
               2.Cuirfear an Coiste um Thrádáil idir an tAontas agus Stáit an Aigéin Chiúin ar an eolas i scríbhinn faoi na pointí teagmhála arna n‑ainmniú ag coistí speisialta nó comhlachtaí eile a bunaíodh faoin gComhaontú. Cuirfear gach comhfhreagras, doiciméad agus cumarsáid ábhartha idir pointí teagmhála gach coiste speisialta a bhaineann le cur chun feidhme an Chomhaontaithe ar aghaidh an tráth céanna chuig Rúnaíocht an Choiste um Thrádáil idir an tAontas agus Stáit an Aigéin Chiúin.
            
            
               3.Tuairisceoidh na coistí speisialta agus na comhlachtaí speisialta don Choiste um Thrádáil idir an tAontas agus Stáit an Aigéin Chiúin maidir le torthaí, cinntí nó moltaí agus conclúidí ó gach cruinniú dá gcuid.
            
            
               4.Beidh feidhm mutatis mutandis ag na Rialacha Nós Imeachta reatha sna coistí speisialta agus sna comhlachtaí eile a bunaíodh faoin gComhaontú, mura gcinnfidh gach coiste speisialta agus comhlacht a mhalairt de bhun fhorálacha an Chomhaontaithe.
            
            
               Airteagal 16
            
         
         
            
               Leasuithe ar na Rialacha Nós Imeachta
            
            
               Féadfar na Rialacha Nós Imeachta sin a leasú i scríbhinn le cinneadh ón gCoiste um Thrádáil idir an tAontas agus Stáit an Aigéin Chiúin i gcomhréir le hAirteagal 11.
            
         
         
            
                  
                     (1)
                  
                        Cinneadh 2009/729/CE ón gComhairle an 13 Iúil 2009 maidir le síniú agus cur i bhfeidhm sealadach an Chomhaontaithe Comhpháirtíochta Eatramhaigh idir an Comhphobal Eorpach, de pháirt, agus Stáit an Aigéin Chiúin, den pháirt eile (IO L 272, 16.10.2009, lch. 1).